Elon Musk hof toe oor dáái twiet | Maroela Media
Elon Musk, die Suid-Afrikaanse gebore sakemagnaat, sal in Oktober verhoor word in verband met 'n belediging wat hy 'n Britse grotreddingswerker verlede jaar op Twitter toegesnou het.
'n Federale hofregter in Los Angeles het vandeesweek gesê die saak teen Musk sal op 22 Oktober begin nadat Musk se poging om die saak van die rol geskrap te kry misluk het. Vernon Unsworth het 'n lastersaak teen Musk begin nadat die miljardêr hom 'n "pedofiel" op sosiale media genoem het.
Unsworth was een van die reddingswerkers wat deel was van 'n reuse-reddingspoging verlede jaar by die Tham Luang Nang Non-grot in Thailand se Chiang Rai-provinsie om 12 seuns en hul sokkerafrigter te red wat vir langer as twee weke deur vloedwater in die grot vasgekeer was.
Unsworth was baie uitgesproke oor Musk se duikboot-voorstel en het daarna verwys as 'n reklamefoefie. Maroela Media het vroeër berig Unsworth het in die onderhoud gesê "daar is absoluut geen kans" dat die duikboot kan werk nie, asook dat Musk geen begrip het van hoe dit in die grot lyk en wat die omstandighede van die reddingspoging is nie. Hy het verder gesê Musk "moet sy duikboot druk waar dit seermaak".
Musk het woedend gereageer in 'n reeks twiets waarin hy Unsworth 'n "paedo" genoem het. Hy het later die belediging nog verder gevoer deur te twiet: "bet ya a signed dollar it's true", en het in verdere e-posse aan BuzzFeed daarop uitgebrei deur te beweer Unsworth het na Thailand verhuis "vir 'n kinderbruid wat destyds 12 jaar oud was".
Die Tesla-hoof het onder swaar kritiek deurgeloop vir sy woorde. Hy het later die omstrede twiets uitgevee en Unsworth om verskoning gevra.
Evening Standard berig Unsworth dagvaar Musk vir skadevergoeding van £58 000 (meer as R1 miljoen).
Lliberales sal nie meer vryheid van spraak duld nie, nie as jy wit is nie. As julle nie daarvan hou nie, draai julle rug op liberale maatskappye wie se geld dit als aanblaas.
Asof Elon nou reklame nodig het… Hy maak sy eie!
Ons SUKKEL maar om onse tonge te beheer en om onse monde te ZIPP op sosiale media…
Al is Musk beslis verkeerd, was dit nie nodig dat Unsworth so beledigend opgetree het nie. Sommige mense se ego's – ai tog!
Is Unsworth op soek na geldelike voordeel. Hy protesteer te hewig. Sy reaksie op Musk se aanbod van hulp is doodgewoon beledigend. Weet Musk dalk iets van hom? . Hoekom is Unsworth so op sy agterpote?